Tomáš Drucker

Životopis

Tomáš Drucker sa narodil 20. júla 1978 v Bratislave. Na Slovenskej technickej univerzite, na Materiálovotechnologickej fakulte so sídlom v Trnave vyštudoval aplikovanú informatiku a automatizáciu v priemysle a je tiež absolventom Právnickej fakulty Trnavskej univerzity.
V rokoch 1997 – 2002 pracoval v spoločnosti Gratex International a.s. postupne ako programátor, vedúci multimediálneho oddelenia a multimediálnych projektov, a nakoniec ako vedúci oddelenia kvality softvéru a člen IT vedenia. Ďalšie dva roky bol konzultantom v spoločnosti Compuware Austria GmbH. V rokoch 2004 – 2012 pracoval v konzultačnej spoločnosti IQUAP, a.s. najprv ako konzultant potom ako CEO a predseda predstavenstva.

Manažér v štátnych podnikoch

V štátnych podnikoch začal pôsobiť počas vlád vedených predstaviteľmi SDKÚ-DS. Od 4. januára 2006 do 23. januára 2007 bol člen predstavenstva vo Vojenskom opravárenskom podniku Nováky a.s. (VOP Nováky). V rokoch 2010 – 2012 bol predsedom dozornej rady v Jadrovej a vyraďovacej spoločnosti, a.s. – JAVYS. Podpredsedom predstavenstva v 1. župnej, a.s., spoločnosť vlastnená Bratislavským samosprávnym krajom, bol v rokoch 2010 – 2014, za predsedu BSK Pavla Freša.
Za Smer sa verejne angažuje od roku 2012, keď prijal ponuku ministra Jána Počiatka stať sa generálnym riaditeľom a predsedom predstavenstva Slovenskej pošty, a.s. Na pošte pokračoval v blízkej spolupráci s Poštovou bankou aj po tom, čo ju ovládlo J&T. Pošta dokonca vstúpila do jej poisťovne. Najdiskutovanejší Druckerov projekt na pošte bol predaj produktov a služieb telekomunikačného operátora 4-ka, ktorého partnerom je firma Swan, ktorá patrí medzi top IT dodávateľov štátu.

Minister zdravotníctva

V marci 2016 sa stal ministrom zdravotníctva SR. Za prvý polrok vo funkcii ministra zdravotníctva podal sedem trestných oznámení, zrušil zmluvy za približne 18 miliónov eur a dodávku informačného systému čipových kariet poistenca. Po roku pôsobenia zhrnul v TA3 svoje pôsobenie nasledovne: „Realizujeme zmeny v oblasti riadenia nemocníc, v kolektívnych, štatutárnych orgánoch. To znamená, že dnes už nie jeden človek rozhoduje, riadi, ale existuje štandardný kolektívny orgán“. Zmena nastala aj vo Všeobecnej zdravotnej poisťovni, kde v dozornej rade má zastúpenie aj parlamentná opozícia. „Dali sme možnosť aj tretiemu sektoru kontrolovať verejné financie vo Všeobecnej zdravotnej poisťovni“. Parlamentná opozícia dostala priestor aj v Úrade pre dohľad nad zdravotnou starostlivosťou. Nemocnice prešli na nové podmienky centrálneho obstarávania.
Vo svojom jednom blogu (Zdravie by nemalo byť o biznise a nemocnice by nemali byť bez kontroly) tvrdil, že zisk a ekonomika sa musia podriadiť starostlivosti o pacienta.
Ako prvý reálne spustil po desiatich rokoch systém platieb za diagnózu (DRG z angl. diagnosis-related group) a spustil zavádzanie eHealthu, elektronického zdravotníckeho systému. Zmenil systém fungovania pohotovostí a zaviedol nový systém kategorizácie liekov. Prihlásil sa k projektu Hodnota za peniaze a počas jeho pôsobenia sa výrazne znížil rast výdavkov na zdravotníctvo.

Minister vnútra

Do funkcie ministra vnútra vo vláde Petra Pellegriniho bol vymenovaný s vysokými očakávaniami ako nástupca Roberta Kaliňáka potom, čo tretia vláda Roberta Fica podala demisiu v dôsledku politickej krízy po vražde investigatívneho novinára Jána Kuciaka a jeho snúbenice.
Dňa 16. apríla 2018, tri týždne po nástupe do funkcie, avizoval Tomáš Drucker svoju demisiu. Ako dôvod uviedol, že sa v pozícii ministra vnútra necítil autenticky a nechce ďalej polarizovať spoločnosť v otázke prezidenta Policajného zboru Tibora Gašpara, na ktorého odvolanie údajne nenašiel dostatočné dôvody, zároveň si však uvedomuje, že časť spoločnosti s ním nesúhlasí. Prezident Andrej Kiska prijal demisiu 17. apríla 2018, dočasným vedením rezortu poveril premiéra Petra Pellegriniho.

Zakladateľ strany

V auguste 2019 Drucker oznámil zámer založiť novú politickú stranu. Ešte pred oznámením, že strana sa bude volať Dobrá voľba reagoval R. Fico: „On jednoducho na to nemá. To je typický kaviarenský, liberálny politik...“ Drucker reagoval tak, že oznámil, že požiadavku aby ostal Gašpar vo svojej pozícii existovala a demonštroval ju verejne aj Fico. 
12. septembra 2019 odovzdal na ministerstve vnútra takmer 30 000 podpisov od občanov a podal žiadosť o registráciu politickej strany Dobrá voľba. Ďalšou členkou novovznikajúcej strany bude rektorka Akadémie Policajného zboru Lucia Kurilovská.  Od septembra 2019 posilní novú stranu istý Tomáš Kuča, riaditeľ tlačového a informačného odboru Úradu vlády.

Iné

V roku 2016 získal ocenenie magazínu Forbes a poradenskej spoločnosti PwC „The Most Respected CEO 2016“.
Je ženatý a má dve deti.